Ciiyo 3
Sena Ncobeni Makani Mabotu Azwa Kuli Leza?
1. Nguni Sikwaanza Bbaibbele?
Makani mabotu aakuti bantu bayoopona kukabe kutamani anyika alilembedwe mu Bbaibbele. (Intembauzyo 37:29) Bbaibbele lijisi mabbuku masyoonto-syoonto aali 66. Leza wakabelesya baalumi basyomeka babalilwa ku 40 kulemba mabbuku aaya. Mabbuku aakusaanguna osanwe akalembwa a Musa myaka iili 3,500 yainda. Bbuku lyamamanino lyakalembwa amwaapostolo Johane myaka iili 1,900 yainda. Ino basikulemba Bbaibbele bakali kulemba mizeezo yani? Kwiinda mukubelesya muuya uusalala, Leza wakabaambila ncibakeelede kulemba basikulemba Bbaibbele. (2 Samuele 23:2) Bakalemba mizeezo ya Leza, kutali yabo beni pe. Aboobo Jehova ngo Sikwaanza Bbaibbele.—Amubale 2 Timoteyo 3:16; 2 Petulo 1:20, 21.
2. Ino inga twasinizya buti kuti Bbaibbele ndyamasimpe?
Tulizyi kuti Bbaibbele lyakazwa kuli Leza akaambo kakuti lilasinsima ziyoocitika kumbele munzila iiluzi. Kunyina muntu uukonzya kucita oobo. (Joshua 23:14) Alikke Leza Singuzuzyoonse nguukonzya kubona ziyoobacitikila bantu kumbele.—Amubale Isaya 42:9; 46:10.
Ibbuku lizwa kuli Leza lyeelede kuba lilibedelede, alimwi oobo mbolibede ncobeni. Mabbiliyoni aama Bbaibbele alajanika mumyaanda myaanda yamyaambo. Nokuba kuti ndyakaindi, Bbaibbele lileendelana asayaansi wamasimpe. Alimwi basikulemba aaba bali 40 tiibakalemba zyintu zikazyanya. * Kunze lyaboobo, zili mu Bbaibbele zilatondezya luyando lwa Leza, alimwi licijisi nguzu zyakucinca buumi bwabantu kuti kabapona kabotu. Twaambo ootu twamasimpe tupa kuti mamiliyoni aabantu basyome kuti Bbaibbele ndi Jwi lya Leza.—Amubale 1 Batesalonika 2:13.
3. Ino Bbaibbele lijisi makani nzi?
Bbaibbele lijisi makani mabotu aakuti Leza ujisi makanze mabotu kujatikizya bantu. Magwalo alapandulula mbocakasweeka coolwe kakucili kumatalikilo ncobakajisi bantu cakupona munyika yaparadaiso alimwi amboiyakupilusyigwa paradaiso kumbele.—Amubale Ciyubunuzyo 21:4, 5.
Ijwi lya Leza alimwi lilijisi milawo, njiisyo, alimwi alulayo. Kuyungizya waawo, Bbaibbele lilaamba mbwaakali kubeendelezya bantu Leza—makani aayubununa bube bwa Leza. Aboobo, Bbaibbele lilakonzya kumugwasya kumuzyiba Leza. Lilapandulula mbomukonzya kuba mulongwe wakwe.—Amubale Intembauzyo 19:7, 11; Jakobo 2:23; 4:8.
4. Ino inga mwalimvwisya buti Bbaibbele?
Eeyi broshuwa iyoomugwasya kumvwisya Bbaibbele kwiinda mukubelesya nzila njaakali kubelesya Jesu. Wakali kwaamba Magwalo alimwi akwaapandulula kutegwa bamvwisye “ncaamba Magwalo.”—Amubale Luka 24:27, 45.
Nzisyoonto buyo zyintu zikonzya kukondelezya mbuli makani mabotu aazwa kuli Leza. Nokuba boobo, bantu banji tabaayandi, alimwi buya bamwi alabanyemya. Mutatyompwi. Bulangizi bwanu bwakupona kukabe kutamani buyeeme aakumuzyiba Leza.—Amubale Johane 17:3.
^ par. 7 Amubone broshuwa yakuti A Book for All People.
som_Latn tum_Latn sot_Latn bem_Latn bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn eng_Latn